कुङ्फुका सन्जीव र सन्जीत सम्मानित
उमा कुङ्फु स्कुलले डब्लूएमएसी वर्ल्ड मार्सल आर्ट्स गेम्सका दोहोरो पदक विजेता सन्जीव तामाङ र सन्जीतकुमार राईलाई शनिबार सम्मान गरेको छ । कुङ्फु स्कुलले दसैं–तिहारको शुभकामना आदान–प्रदान गर्न आयोजित कार्यक्रममा दुवैलाई सम्मान गरिएको हो ।
काठमाडौँ — उमा कुङ्फु स्कुलले डब्लूएमएसी वर्ल्ड मार्सल आर्ट्स गेम्सका दोहोरो पदक विजेता सन्जीव तामाङ र सन्जीतकुमार राईलाई शनिबार सम्मान गरेको छ । कुङ्फु स्कुलले दसैं–तिहारको शुभकामना आदान–प्रदान गर्न आयोजित कार्यक्रममा दुवैलाई सम्मान गरिएको हो ।स्लोभेनियामा सेप्टेम्बर २३–२५ सम्म भएको प्रतियोगिताको पुरुष १८ वर्षमाथि चाइनिज फम्समा सन्जीवले स्वर्ण जितेका थिए । उनले लाइट कन्ट्याक्ट पुरुष ६५ केजीमुनि कांस्य जितेका थिए । भेट्रान पुरुष ३५ वर्षमाथि सन्जीतले चाइनिज क्रिएटिभमा स्वर्ण तथा परम्परागत फम्समा कांस्य जितेका थिए ।उनीहरूलाई तार्केश्वर नगरपालिका मेयर कृष्णहरि महर्जन, नेपाल उमा कुङ्फु संघका अध्यक्ष सिद्धार्थ लामा, उमा कुङ्फुका प्रमुख प्रशिक्षक दीपक श्रेष्ठ, स्कुलका संस्थापक एवं प्रमुख प्रशिक्षक रमेश महर्जनलगायतले सम्मान गरे । पहिलो डान प्राप्त गर्न सफल मनीष पुटुवार, सिओन सुनुवार र नीराजन मोक्तानलाई प्रमाणपत्र प्रदान गरियो ।